Sport | LAPA Uitgewers - Part 2
Wynand Claassen gesels oor sy pad van kaalvoetklong tot rubytoks
by Suzann on Dec 19th, 2011 Tweet
Wynand Claassen het Antjie Krog se woorde ter harte geneem toe sy gesê het dat elke Suid-Afrikaanse familie hul geskiedenis op skrif moet stel. Só het hy sy outobiografie begin skryf.
In Wynand Claassen: Kaalvoetklong tot Rugbytoks vertel hy hoe hy as kind gedroom het van die groen-en-goud en beskryf hy sy lewenspad todat hy uiteindelik kaptein van die Springbokke geword het. Hy hou niks terug nie en lê sy hele lewe bloot – selfs die "bietjie goed wat gebeur het wat nie lekker is om weer op te diep nie". Phyllis Green het met hom oor sy outobiografie gesels:
Was daar 'n gedeelte wat vir jou moeilik was om te skryf?
Ja, die deel van my lewe in Brecherstraat toe ek in die kommune gewoon het. Om oor die affairs en so te skryf. Ek kon dit nie regtig uitlos nie, want dit het gebeur. Daar was maar bietjie goed wat gebeur het wat nie lekker is om weer op te diep nie. Ek het toe ook die terugslag gehad met my beseerde been wat my lank uit rugby gehou het. En daai tyd was daar ook die teenkanting van my dosente oor my keuse om rugby te speel. Die een prof het geglo mens kan nie twee gode dien nie, ek sou moes kies tussen argitektuur en rugby. Ek was vasbeslote om my studies te voltooi terwyl ek rugby speel.
Wynand Claassen: Kaalvoetklong tot rugbytoks deur Wynand Claassen
Oud-Springbok-kaptein Wynand Claassen gesels oor sy outobiografie
by Suzann on Dec 1st, 2011 Tweet
Wynand Claassen, oud-Springbok-kaptein, het nie soos baie ander sportmanne van 'n spookskrywer gebruik gemaak om sy biografie, Wynand Claassen: Kaalvoetklong tot rugbytoks te skryf nie.
Hy het aan Elmari Rautenbach vertel dat hy begin het deur insidente wat in sy lewe uitstaan te lys. Tydens hierdie proses het hy eintlik meer en meer gebeure onthou. Verder het gesprekke met ou pelle ("om 'n braaivleisvuur, oor 'n paar wyne") gehelp om sy geheue te verfris. "En toe het ek net begin skryf, self en manalleen op my rekenaar."
Die voorblad – die modderige ou toks – skep 'n nostalgiese indruk. Is dit die idee agter die boek? En hoe verskil dit van jou 1985-outobiografie More Than Just Rugby?
More Than Just Rugby was net 'n rugbyboek. Dit het my rugbyloopbaan gedek, volledig berig oor onder meer die 1981-betogertoer na Nieu-Seeland, die Broeder-politiek in Suid-Afrikaanse rugby, hoe ek uit die keurkomitee geskop is weens my uitsprake, ensovoorts. Daar was bittermin oor my jeug, grootwordjare en varsitylewe, dus min stories agter die stories.
Hierdie boek is meer 'n soort jeugverhaal gedurende die 1960's en '70's: 'n nostalgiese terugkyk na my grootwordjare op Middelburg, die koshuislewe, Tukkies … ons met lang hare en heavy rockmusiek. En die najaag van 'n jong man se droom. Dis die goue draad wat deur die boek loop.
Bekendstelling van Wynand Claassen: Kaalvoetklong tot rugbytoks by Universiteit van Pretoria
by Suzann on Nov 23rd, 2011 Tweet
Lapa-uitgewers nooi jou hartlik uit na die bekendstelling van die oud-Springbok Wynand Claassen se outobiografie, Wynand Claassen: Kaalvoetklong tot rugbytoks.
Claassen sal op Woensdag, 30 November 2011 om 6:30 nm by Coffee@Burgundy's by die Universiteit van Pretoria wees.